
Text rozhodnutia
Súd: Krajský súd Banská Bystrica Spisová značka: 17CoP/80/2014 Identifikačné číslo súdneho spisu: 6414202141 Dátum vydania rozhodnutia: 05. 11. 2014 Meno a priezvisko sudcu, VSÚ: JUDr. Zita Nagypálová ECLI: ECLI:SK:KSBB:2014:6414202141.3 Uznesenie Krajský súd v Banskej Bystrici, ako súd odvolací, vo veci starostlivosti o maloletého G. N., nar. XX. XX. XXXX, zastúpeného kolíznym opatrovníkom Úradom práce, sociálnych vecí a rodiny Banská Štiavnica, pracovisko Žiar nad Hronom, dieťa rodičov W. E., nar. XX. XX. XXXX, trvale bytom K. E., t. č. v Ústave na výkon trestu odňatia slobody Nitra a R. N., nar. XX. XX. XXXX, trvale bytom J. XXXX/XX, O., zastúpeného: JAVOR - TOKÁR advokátska kancelária, s. r. o., so sídlom Stará Vajnorská cesta 37, 831 04 Bratislava, IČO: 36 264 750, za účasti starých rodičov maloletého dieťaťa Y. O., nar. XX.XX.XXXX a S. O., nar. XX.XX.XXXX, obaja bytom B. XX, zastúpených: JUDr. Ľudmila Petrušová, advokátka, s. r. o., so sídlom A. Dubčeka 386/10, 965 01 Žiar nad Hronom, IČO: 47 241 403, v konaní o návrhu starých rodičov maloletého dieťaťa na úpravu styku starých rodičov s maloletým dieťaťom o odvolaní otca proti uzneseniu Okresného súdu Žiar nad Hronom č. k. 10P/17/2014-131 z 05. 08. 2014, takto r o z h o d o l : Odvolanie otca odmieta. o d ô v o d n e n i e : Okresný súd napadnutým uznesením nariadil predbežné opatrenie, ktorým rozšíril styk starých rodičov Y. O. a S. O. s maloletým G. N. aj na čas od 20. 08. 2014 do 31. 08. 2014. Otcovi dieťaťa uložil povinnosť dieťa na styk so starými rodičmi pripraviť a dieťa starým rodičom na styk vydať. Proti uzneseniu okresného súdu podal odvolanie otec maloletého s odôvodnením, že v termíne, kedy sa má uskutočniť styk maloletého so starými rodičmi, má už otec naplánované rôzne aktivity, ktoré zahŕňajú aj postupnú prípravu na blížiaci sa školský rok 2014/2015. Tvrdil tiež, že nariadené predbežné opatrenie nie je v záujme maloletého Tadeáša, pred ktorým starí rodičia verbálne útočia na osobu otca maloletého dieťaťa. Psychologička, ktorá maloletého vyšetrila, ani nedoporučila styk v takomto širokom rozsahu. Namietal, že neboli splnené podmienky na nariadenie predbežného opatrenia, keďže okamžitý zásah súdu v záujme maloletého nebol potrebný. Navrhol zmeniť uznesenie okresného súdu a návrh na nariadenie predbežného opatrenia zamietnuť. Podľa § 218 ods. 1 písm. e/ Občianskeho súdneho poriadku (ďalej aj „O. s. p.“) odvolací súd odmietne odvolanie, ak rozhodnutie napadnuté odvolaním zaniklo inak. Dokedy trvá predbežné opatrenie upravuje Občiansky súdny poriadok v § 77. Podľa § 77 ods. 1 písm. d/ O. s. p. predbežné opatrenie zanikne, ak uplynul určený čas, po ktorý malo trvať. Predbežné opatrenie, ktorým súd nariadil, aby otec odovzdal maloletého Tadeáša starým rodičom na styk v období od 20. 08. 2014 do 31. 08. 2014, malo trvať iba do dňa 31. 08. 2014. V čase rozhodovania odvolacieho súdu o odvolaní otca proti uzneseniu okresného súdu o nariadení predbežného opatrenia už predbežné opatrenie podľa § 77 ods. 1 písm. d/ O. s. p. zaniklo, preto odvolací súd odvolanie otca proti tomuto uzneseniu podľa § 218 ods. 1 písm. e/ O. s. p. odmietol. Senát krajského súdu prijal toto rozhodnutie pomerom hlasov 3 : 0. Poučenie: Proti tomuto rozhodnutiu odvolanie nie je prípustné.

